Margus Oro

Margus Oro (sündinud 28. jaanuaril 1964 Põltsamaal) on Eesti treener, haridustegelane ja poliitik.

Oro lõpetas 1982. aastal Põltsamaa Keskkooli ja 1989. aastal Tartu Riikliku Ülikooli kehakultuuriteaduskonna suusaspordi treeneri ja kehalise kasvatuse õpetajana. Ta õppis aastatel 1982-1985 Tallinna Riikliku Konservatooriumi Lavakunstikateedris ja 2003–2004 Tallinna Pedagoogikaülikoolis magistriõppes (lõpetamata).

Oro töötas aastatel 1989–1991 Põltsamaa Keskkoolis treeneri ja õpetajana ning aastatel 1991–1994 Esku Lasteaed-Algkooli juhatajana. 1994. aastal sai ta Jõgeva Maavalitsuses haridusosakonna juhatajaks. Juunist 1999 kuni juunini 2004 oli ta Jõgeva maavanem.

Pärast maavanemaks olemist oli OÜ Keskkonnaprojekti juhatuse liige ja aastatel 2005–2006 Tartu Linnavalitsuse haridusosakonna juhataja. 

Oro kandideeris 2006. aastal Riigikogu haldusdirektori kohale, tuli konkursi võtjaks, kuid Riigikogu juhatus lükkas tema kandidatuuri tagasi põhjendusega, et Oro ei ole parteitu.

Alates maist 2006 on Oro SOS Lasteküla Eesti Ühingu tegevjuht ja 2016 oktoobrist SOS Childrenś Village International Management Council liige.

Oro oli Põltsamaa linnavolikogu liige aastatel 1996–1999, 2005–2009 ja 2013-2017. 11. oktoobrist 1999 on ta Sotsiaaldemokraatliku Erakonna liige.

Isiklikku

Tema ema oli raamatukogundustegelane Vaike Oro, kauaaegne Jõgeva Rajooniraamatukogu direktor.

Tunnustus
2004 Päästeteenistuse Kuldrist
2005 Poola Vabariigi I järgu Kuldne Teeneterist
2005 Kaitseväe  eriteenete rist
2007 Kaitseliidu Teenetemedal 
2010 Jõgevamaa Kuldrist
2013 Eesti Punase Risti V klassi teenetemärk
2015 Põltsamaa linna aukodanik
2018 Rohkeasti Lapsen Puolesta teenetemedal (SOS-Lapsikylä ry, Soome)

Viited

Jõgeva maavanemad
Sotsiaaldemokraatliku Erakonna poliitikud
Põltsamaa Ühisgümnaasiumi vilistlased
Tartu Ülikooli kehakultuuriteaduskonna vilistlased
Põltsamaa Ühisgümnaasiumi õpetajad
Eesti Punase Risti V klassi teenetemärgi kavalerid
Põltsamaa linna aukodanikud‎
Eesti treenerid
Eesti kehalise kasvatuse õpetajad
Sündinud 1964